ส่วนที่ 1

ข้อมูลสรุป (Executive Summary)

  บริษัท เคพโทรนิค อินเตอร์เนชั่นแนล (ประเทศไทย) จำกัด (มหาชน) (“บริษัทฯ”)
  ประกอบธุรกิจผลิตและส่งออกจอภาพคอมพิวเตอร์ จอภาพ LCD TV
  ภายใต้เครื่องหมายการค้าของลูกค้า (OEM – Original Equipment Manufacturing)
  โดยได้รับส่งเสริมการลงทุนจากคณะกรรมการส่งเสริมการลงทุน บริษัทฯ
  ทำการจำหน่ายสินค้าผ่านบริษัทร่วมซึ่งมีสำนักงานตั้งอยู่ในประเทศฮ่องกง
  และการให้บริการหลังการขาย
  ทำผ่านบริษัทร่วมและบริษัทที่เกี่ยวข้องกันซึ่งมีสำนักงานตั้งอยู่ในประเทศสหรัฐอเมริกา ยุโรป
  และในประเทศทางเอเชียตะวันออก ณ วันที่ 31 ธันวาคม 2545 บริษัทฯ มีทุนจดทะเบียน
  20,156.39 ล้านบาท และมีทุนที่ออกจำหน่ายและชำระเต็มมูลค่าแล้ว 14,009.37 ล้านบาท
  โดยมีผู้ถือหุ้นรายใหญ่ คือ บริษัทในกลุ่มบริษัท แกรนด์ โฮลดิ้งส์ ลิมิเต็ด (The Grande
  Holdings Limited) ซึ่งถือหุ้นในบริษัทฯ รวมกันเป็นจำนวนประมาณ 1,155 ล้านหุ้น
  หรือคิดเป็นอัตราร้อยละ 82.46 ของหุ้นที่จำหน่ายได้แล้วทั้งหมดของบริษัทฯ (ข้อมูล ณ วันที่ 27
  ธันวาคม 2545)

  ในปี 2545 บริษัทฯจำหน่ายจอภาพคอมพิวเตอร์ เป็นจำนวน 6 พันหน่วย ลดลงในอัตราร้อยละ
  99 จากยอดจำหน่าย 615 พันหน่วย ในปี 2544 ยอดขายปี 2544 ลดลงในอัตราร้อยละ 61
  เมื่อเทียบกับยอดขายในปี 2543 โดยยอดขายที่ลดลงนั้นเกิดจากสาเหตุดังนี้

  1. ผู้บริหารมุ่งเน้นการผลิตไปยังผลิตภัณฑ์ แอลซีดี ทีวี (LCD TV) เพื่อทดแทนผลิตภัณฑ์
  Trinitron ที่ถูกลูกค้ารายใหญ่ยกเลิก และผลิตภัณฑ์ Shadow Mask ที่ไม่ทำกำไรให้กับบริษัทฯ
  โดยในช่วงปี 2545 นี้เป็นช่วงที่อยู่ในระหว่างการวิจัยและพัฒนา ผลิตภัณฑ์ แอลซีดี ทีวี

  2. สภาพเศรษฐกิจที่ตกต่ำของตลาดในสหรัฐอเมริกาและยุโรป
  ทำให้ความต้องการจอภาพคอมพิวเตอร์ลดลง

  ในปี 2545 บริษัทฯมีผลขาดทุนเป็นจำนวน 389 ล้านบาท
  นอกเหนือจากผลขาดทุนจากรายการพิเศษ
  ผลขาดทุนที่เกิดขึ้นนั้นมีสาเหตุสำคัญมาจากยอดขายที่ลดลง
  และกำไรขั้นต้นจากการขายไม่เพียงพอในการรองรับต้นทุนและค่าใช้จ่ายซึ่งอยู่ในระดับต่ำที่สุดได้
  แม้ว่าบริษัทฯได้พยายามอย่างมากในการลดต้นทุนในทุกๆทางที่เป็นไปได้แล้วก็ตาม

  จากสภาวะการแข่งขันที่รุนแรงในอุตสาหกรรม ทำให้ผลประกอบการของบริษัทฯในปี 2545
  ไม่เป็นที่น่าพอใจ อย่างไรก็ตาม บริษัทฯมีการปรับปรุงที่ดีขึ้นในหลายๆด้าน เมื่อเทียบกับปี 2544
  ได้แก่การวิจัยและพัฒนาผลิตภัณฑ์ใหม่เพื่อสามารถทำการแข่งขันกับตลาดได้
  การลดต้นทุนในการดำเนินงานทั้งต้นทุนคงที่และต้นทุนผันแปร
  การจัดการวัตถุดิบที่มีประสิทธิภาพและการนำวัตถุดิบที่มีไปใช้กับผลิตภัณฑ์ใหม่
  การปรับปรุงขั้นตอนการผลิตจอภาพคอมพิวเตอร์แอลซีดี การติดตั้งระบบ EMI Chamber และTV
  Central Signal Roomเพื่อใช้ในการทดสอบผลิตภัณฑ์ทีวี
  ตลอดจนการส่งเสริมและเพิ่มพูนความสามารถทางวิศวกรรมโดยนำวิศวกรจากประเทศไต้หวันและสิงคโปร์มาช่วยพัฒนาผลิตภัณฑ์และแนะนำวิศวกรของบริษัท
  เป็นต้น ซึ่งการปรับปรุงต่างๆดังกล่าว จะเป็นรากฐานที่สำคัญสำหรับปี 2546 และอนาคต

  คณะผู้บริหารของบริษัทได้มีความเห็นร่วมกันว่า ในปี 2546
  ยังคงเป็นปีที่บริษัทฯจะต้องใช้ความพยายามอย่างมากในการดำเนินธุรกิจในสภาวะที่มีการแข่งขันสูงทั้งในด้านราคาและเงื่อนไขในการขาย
  รวมทั้งจำนวนผู้ผลิตที่มีเพิ่มมากขึ้นโดยเฉพาะผู้ผลิตที่มีการย้ายฐานการผลิตไปยังประเทศจีน

  ในปัจจุบัน ตลาดจอภาพคอมพิวเตอร์ที่ใช้หลอดภาพแบบแก้ว (CRT Monitor)
  กำลังถูกแทนที่ด้วยเทคโนโลยีของหลอดภาพแบบผลึกแก้วเหลว (LCD Monitor)
  ทำให้การพัฒนาผลิตภัณฑ์อย่างต่อเนื่องเป็นสิ่งสำคัญ
  บริษัทฯจึงได้พยายามมุ่งเน้นที่จะพัฒนาผลิตภัณฑ์และขยายฐานลูกค้าสำหรับจอภาพคอมพิวเตอร์แบบแอลซีดี
  และแอลซีดีทีวี เพื่อให้บริษัทฯสามารถแข่งขันได้ในอุตสาหกรรมและที่จะสร้างกำไร